Μελέτη των μεταβολών των παραγόντων φλεγμονής σε ασθενείς που υποβάλλονται σε νεότερες μεθόδους χρόνιας περιοδικής αιμοκάθαρσης
Authors: Κανταρτζή Κωνσταντία 
Published: January 2014

Η αιμοκάθαρση άλλαξε τη ζωή πολλών ανθρώπων και την κατέστησε εφικτή, παρά την χρόνια νεφρική ανεπάρκεια τελικού σταδίου. Παρ' όλες τις τεχνολογικές εξελίξεις στον τομέα της αιμοκάθαρσης η θνητότητα των ασθενών αυτών παραμένει υψηλή. Η αιμοκάθαρση του 21ου αιώνα θα πρέπει να ανταποκρίνεται σε μείζονες κλινικές ανάγκες όπως η βελτίωση της καρδιαγγειακής θνησιμότητας και της αναιμίας, η επάρκεια κάθαρσης και υπερδιήθησης, η διατήρηση επαρκούς θρέψης και η βελτίωση της ποιότητας ζωής των ασθενών. Η ιατρική, επιστημονική και βιομηχανική κοινότητα έχουν εκφράσει και προσπαθήσει να βελτιώσουν τη συνολική νοσηρότητα και θνητότητα των ασθενών. Μεταξύ των προσπαθειών αυτών είναι η δημιουργία νέων φίλτρων αιμοκάθαρσης περισσότερων βιοσυμβατών αλλά και νέοι μέθοδοι αιμοκάθαρσης που προσπαθούν να προσομοιάσουν με τη λειτουργία του φυσιολογικού νεφρού. Ως εκ τούτου με τη μελέτη αυτή επιδιώχθηκε να μελετηθεί και να συγκριθεί η κλασική αιμοκάθαρση με την online αιμοδιαδιήθηση και την αιμοδιαδιήθηση με έτοιμους σάκους υποκατάστατου ως προς την κάθαρση των ουσιών και την επίδραση τους στην αναιμία, στην καρδιαγγειακή αστάθεια, στην πρόκληση φλεγμονής και στην ποιότητα ζωής των ασθενών. Πρόκειται για προοπτική, τυχαιοποιημένη, διασταυρούμενη μελέτη. Την ομάδα μελέτης αποτέλεσαν 24 ασθενείς υπό αιμοκάθαρση, οι οποίοι έπασχαν από ΧΝΑ τελικού σταδίου και βρίσκονταν σε υποκατάσταση της νεφρικής λειτουργίας με κλασική αιμοκάθαρση. Οι ασθενείς (19 άνδρες και 5 γυναίκες) ήταν ηλικίας 62±13,34 έτη, (μέση τιμή ηλικίας με σταθερή απόκλιση σε έτη) και η διάρκεια παραμονής τους στην αιμοκάθαρση ήταν 31±23,28 μήνες, (μέση τιμή διάρκειας υποκατάστασης της νεφρικής λειτουργίας με σταθερή απόκλιση σε μήνες). Οιασθενείς εναλλάσσονταν στις τρεις υπό μελέτη μεθόδους αιμοκάθαρσης, την κλασική αιμοκάθαρση, την αιμοδιαδιήθηση με έτοιμους σάκους υποκατάστατου και την online αιμοδιαδιήθηση. Προσδιορίστηκαν παράμετροι που σχετίζονται με την αναιμία, την καρδιαγγειακή σταθερότητα, την επάρκεια κάθαρσης, τη φλεγμονή και την ποιότητα ζωής των ασθενών που μελετήθηκαν. Από τα αποτελέσματα της μελέτης δε φάνηκε στατιστικά σημαντική διαφορά στην επίδραση των νεότερων μεθόδων αιμοκάθαρσης στην επάρκεια της κάθαρσης, στην αναιμία και στην καρδιαγγειακή σταθερότητα των ασθενών, γεγονός που υποδηλώνει την ίση αξία των μεθόδων όταν αυτές εφαρμόζονται σωστά και επιτυγχάνονται τα προσδιοριζόμενα από τη διεθνή κοινότητα όρια-στόχοι (στην αιμοσφαιρίνη, στο URR, στο Kt/V). Όσον αφορά στη διαδικασία της φλεγμονής, φάνηκε και από τη μελέτη αυτή, ότι η διαδικασία της αιμοκάθαρσης per se προάγει τη φλεγμονή ανεξάρτητα από τη μέθοδο. Επίσης φάνηκε ότι η κλασική αιμοκάθαρση και η online αιμοδιαδιήθηση διεγείρουν σε ίδιο βαθμό το ανοσοποιητικό σύστημα των ασθενών όπως αυτό φαίνεται από τον προσδιορισμό κυτταροκινών, μορίων προσκόλλησης, και της υψηλής ευαισθησίας CRP στο αίμα των ασθενών. Παραδόξως, φάνηκε ότι η αιμοδιαδιήθηση με έτοιμους σάκους υποκατάστατου προάγει τη φλεγμονή περισσότερο από ότι οι άλλες δύο υπό μελέτη μέθοδοι γεγονός που μπορεί να οφείλεται στον τρόπο αποστείρωσης και συντήρησης των σάκων. Μια άλλη πιθανή εξήγηση είναι ότι η HDF πραγματοποιείται με περιορισμένο χαμηλό όγκο υποκατάστατου, που περιορίζεται στα 10 It, και πιθανόν τα όποια δυνητικά οφέλη της διαδικασίας της συμμεταφοράς από την OHDF, με τον μεγαλύτερο όγκο υποκατάστατου, να μην παρατηρούνται. Τέλος όσον αφορά στην αυτοαξιολόγηση της ποιότητας ζωής των ασθενών αυτών, φαίνεται μια τάση βελτίωσης κατά τις μεθόδους συμμεταφοράς. Πιθανόν αυτή η διαφορά να ήταν μεγαλύτερη και σε περισσότερους τομείς εάν η αιμοδιαδιήθηση εφαρμόζονταν για μεγαλύτερο χρονικό διάστημα. Είναι κατανοητό ότι οι διαφορές στην ποιότητα ζωής των ασθενών, είναι κάτι που δεν μπορεί να αλλάξει άρδην, αλλά χρειάζεται χρόνο για να γίνουν αντιληπτές. Η online αιμοδιαδιήθηση είναι μια ασφαλής και αποτελεσματική μέθοδος υποκατάστασης της νεφρικής λειτουργίας που προσφέρει στο well-being των αιμοκαθαιρόμενων ασθενών.